Julkisasiamiehen ratkaisuehdotus Mischo 20 päivänä kesäkuuta 2002. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivin 98/20/EY täytäntöönpanon laiminlyönti. - Asia C-327/01.



Oikeustapauskokoelma 2002 sivu I-08817



Julkisasiamiehen ratkaisuehdotukset

1 Euroopan yhteisöjen komissio vaatii kanteessaan, jota tässä ratkaisuehdotuksessa käsitellään, että yhteisöjen tuomioistuin toteaa, että Irlanti ei ole noudattanut kansainvälisen siviili-ilmailun yleissopimuksen liitteessä 16 (toinen painos 1988) olevan 1 niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta annetun neuvoston direktiivin 92/14/ETY muuttamisesta 30 päivänä maaliskuuta 1998 annetun neuvoston direktiivin 98/20/EY(1) mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.

2 Komissio muistuttaa, että direktiivin 3 artiklan mukaan jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 1.3.1999 ja että niiden on tältä osin viipymättä ilmoitettava komissiolle antamistaan säännöksistä.(2)

3 Koska komissio ei ollut saanut mitään ilmoitusta, jonka perusteella se olisi voinut päätellä Irlannin toteuttaneen tarvittavat toimenpiteet, se nosti kanteen, jota tässä ratkaisuehdotuksessa nyt käsitellään.

4 Vastaaja myöntää, että se ei ole antanut direktiivin täytäntöönpanon edellyttämiä säännöksiä asetetussa määräajassa. Se pyytää yhteisöjen tuomioistuinta kuitenkin keskeyttämään menettelyn kolmen kuukauden ajaksi, jonka kuluttua se ennakoi direktiivin täytäntöönpanon toteutuneen Irlannissa, ja se toivoo, että komissio peruuttaa kanteensa.

5 Asiassa ei ole kiistetty vastaajan velvollisuutta ryhtyä direktiivin noudattamisen edellyttämiin tarvittaviin toimenpiteisiin eikä velvollisuuden täyttämättä jättämistä. Muistutettakoon jälkimmäisen kysymyksen osalta, että komissio antoi Irlannille 21.10.1999 virallisen huomautuksen, jossa se asetti tälle kahden kuukauden määräajan tarvittavien toimenpiteiden toteuttamiseksi, ja että vastaaja itsekin myöntää, ettei se ole toteuttanut kyseisiä toimenpiteitä, koska niitä ollaan edelleen toteuttamassa.

6 Näin ollen on perusteltua, että yhteisöjen tuomioistuin toteaa, että kyseessä on jäsenyysvelvoitteiden noudattamatta jättäminen.

Ratkaisuehdotus

7 Edellä esitetyn perusteella ehdotan, että yhteisöjen tuomioistuin

- toteaa, että Irlanti ei ole noudattanut kansainvälisen siviili-ilmailun yleissopimuksen liitteessä 16 (toinen painos 1988) olevan 1 niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta annetun neuvoston direktiivin 92/14/ETY muuttamisesta 30 päivänä maaliskuuta 1998 annetun neuvoston direktiivin 98/20/EY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä

- velvoittaa Irlannin korvaamaan oikeudenkäyntikulut.

(1) - EYVL L 107, s. 4.

(2) - Komissio mainitsee tässä yhteydessä direktiivin 2 artiklan. Vaikuttaa kuitenkin ilmeiseltä, eikä vastaaja ole erehtynyt tästä, että komissio tosiasiallisesti viittaa direktiivin 3 artiklaan.